Viimeiset mökit varataan nyt - Ylöjärven Uutiset
Ylöjärven juhannus on pian buukattu
Jaa: Petri Karvinen Julkaistu 18.5.2016 13:31 Ajankohtaiset, Uutisnostot
Perinteistä keskikesän juhlaa, juhannusta, vietetään Suomessa jo kuukauden kuluttua. Suosittu mökkeilyviikonloppu näkyy selvästi myös Ylöjärvellä, jossa majoitusyrittäjien kapasiteetit paukkuvat äärimmillään. Jos majapaikkaa ei ole vielä varannut, saattaa olla jo myöhässä.
Peltomäen leirintäalueen mökkien rauhaan haluaa tänä kesänä moni lomailija. Juhannusviikolle tarjolla on enää hajanaisia vapaita päiviä. (Arkistokuva: Ville Mäkinen)
Soittokierros paikallisille matkailualan ihmisille paljastaa, että Ylöjärvi on haluttu kohde juhannusjuhlille. Karhelaisen Matti Soukon mukaan ensimmäiset mökkivaraukset tehdään jopa vuotta ennen h-hetkeä.
– Varsinkin vakiokävijät haluavat varmuuden juhlapaikasta jo hyvissä ajoin, kolmea hirsistä rantamökkiä vuokraava Soukko kertoo.
– Jos asiakas on ihastunut mökkiimme, hän saattaa varata sen seuraavalle vuodelle heti juhannuksen päättyessä. Useimmiten puhelin alkaa kuitenkin soida vasta talvella, mies jatkaa.
Juhannus on suomalaisille niin tärkeä juhla, että harva jättää sen suunnittelun viime hetkeen. Majoitusyrittäjät saavat silti jonkin verran soittoja myös mattimyöhäisiltä.
– Jos joku nyt soittaisi ja kysyisi mökkiä jussiksi, niin kyllä se vielä saattaisi juuri ja juuri onnistua, Peltomäki Campingin omistaja Ville Lehmusto kertoo.
– Kahdestakymmenestä mökistä paria vaille kaikki varattiin talvella. Kaapeliwakeboarding-vuorot ovat juhannusviikonlopulle jo tässä vaiheessa täynnä, kesäkauden avajaisiin valmistautuva yrittäjä jatkaa.
Ensiksi kaupataan kokonaista viikkoa
Ylöjärvellä on kaupungin virallisten tilastojen mukaan noin 4 000 kesämökkiä. Osaa näistä loma-asunnoista vuokrataan määräajoiksi internetin mökkivälityssivustoilla.
Mutta kuinka ollakaan – juhannukselle tarjontaa on enää vähän. Ja jos mökkiä kaipaa vain juhannusviikonlopulle, vetää erittäin todennäköisesti vesiperän.
– Me yritämme myydä juhannusviikkoa aina ensiksi kokonaisena. Jos se ei onnistu, alamme tarjota pelkkää viikonloppua, Haverin Ravintola Kultacasinon Toini Kotajärvi kertoo alan tyypillisestä kikasta.
Kyrösjärven rannalla toimivasta Kultacasinosta juhannuksen mökkiviikonloppuja voi alkaa kysellä kesäkuun alussa. Vasta noin lähellä juhlaa matkailuyrittäjät nostavat kädet ylös ja lopettavat mökkien vuokraamisen vain koko juhlaviikoksi.
Jos siis vuokrattavaa enää tuolloin on.
– Täällä Kyrösjärven rannalla on parisen tuhatta kesämökkiä. Juhannuksen aikaan täällä on aina väkeä, ja meille se tarkoittaa kiireistä sesonkia, Kotajärvi sanoo luottavaisena.
Tutut juhannusjuhlat
Vaikka Ylöjärvellä on tuhansittain kesän viettäjiä, juhannustapahtumia kaupungista ei liiemmälti löydä. Eräs harvoista keskikesän isoista kokoontumisista on 1960-luvulta lähtien järjestetty seurakunnan perinteinen Lempiäniemen juhannusaatto.
– Juhla järjestetään tänäkin vuonna. Luvassa on ohjelmaa koko perheelle, tarjoilua ja yhteislaulua. Kokko syttyy illan loppupuolella, mikäli sää vain sallii, tiedottaja Sakari Vanhanen toteaa.
Viljakkalassa juhannuksen viettoon on ainakin kaksi vahvaa vaihtoehtoa. Lapsiperheet ovat jo vuosien ajan kokoontuneet jussiksi Inkulan holvisillalle ja vauhdikkaampaa menoa kaipaavat Toivolan lavalle Karhelle.
Juhannustansseja Toivolassa pitkään järjestänyt Ilpo Siimes lupaa, että perinteikkäällä tanssilavalla svengataan jälleen kovaa.
– Aattona kansaa tanssittaa tangokuningas Kari Piironen ja juhannuspäivänä tanssiorkesteri Vähäkosket. Aattoiltana poltetaan myös kokko, tamperelainen kertoo.
Yrittäjä käänsi takkinsa – Kultahaveri jatkaa
Pitkän linjan ravintoloitsija Markku Pyykkö jatkaa kuin jatkaakin bisneksiään Viljakkalassa. Kultahaverin Vapaa-aika -yritystään vuodesta 2001 lähtien johtaneen Pyykön mukaan hänen mielensä muuttivat henkilökohtaiset syyt.
Syksyllä Markku Pyykkö sanoi, ettei hän jaksa taistella kaupungintalon tuulimyllyjä vastaan. Nyt yrittäjän taistelu kuitenkin jatkuu. (Arkistokuva: Antti-Pekka Sonninen)
– Viime syksynä menin isoon leikkaukseen, jonka lopputuloksesta en voinut olla varma. Kuntoni on nyt kohentunut niin hyväksi, että päätin kääntää takkini ja jatkaa, hän kertoo.
Kulttisuositusta kanansiipiravintolastaan tunnettu Pyykkö ilmoitti viime syksynä asiakkailleen, että hänen taipaleensa yrittäjänä olisi ohi. Ylöjärven Uutisille antamassaan laajassa haastattelussa yrittäjä kertoi bisneksistään luopumisen syyksi Ylöjärven kaupungin.
Pyykkö koki, että kaupunki oli suhtautunut nihkeästi Haverin kaivosalueen kehittämiseen. Esimerkeiksi nuivasta suhtautumisesta Pyykkö nosti ideoimansa kuntoluisteluradan ja jääkiipeilyseinän, jotka jumittuivat byrokratian rattaisiin pitkiksi ajoiksi.
Nyt mies ei kuitenkaan jaksa enää muistella vanhoja. Hän katsoo luottavaisena tulevaan vuosi kerrallaan.
– Tarkoituksenani olisi pitää ravintolaa auki lokakuuhun saakka. Samalla jatkan mökkien vuokrausta, karavaanarialueen ylläpitoa ja kaikkia muitakin palveluita, joita olen tarjonnut, Pyykkö sanoo.
Lue lisää aiheesta: juhannus juhannusjuhla juhannuskokko juhannustanssit kaapeliwakeboarding Kultahaverin Vapaa-aika Markku Pyykkö Peltomäki camping